Document ID: 32010D0352

РЕШЕНИЕ НА КОМИСИЯТА
от 22 юни 2010 година
относно финансово участие на Съюза в програми за контрол, проверка и надзор на рибарството в държавите-членки за 2010 г.
(нотифицирано под номер C(2010) 3940)
(само текстовете на английски, български, гръцки, датски, естонски, испански, италиански, литовски, немски, нидерландски, полски, румънски, словенски, фински, френски и шведски език са автентични)
(2010/352/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 861/2006 на Съвета от 22 май 2006 г. за установяване на финансови мерки на Общността за прилагането на Общата политика по рибарство и в областта на морското право (1), и по-специално член 21 от него,
като има предвид, че:
(1)
Държавите-членки изпратиха на Комисията своите програми за контрол на рибарството за 2010 г. заедно със заявленията за финансово участие на Съюза в разходите, които ще се направят по изпълнението на проектите, включени в тези програми.
(2)
Заявления, отнасящи се до действия, изброени в член 8, буква а) от Регламент (ЕО) № 861/2006, биха могли да отговарят на условията за финансиране от страна на Съюза.
(3)
Заявленията за финансиране от страна на Съюза трябва да отговарят на правилата, определени в Регламент (ЕО) № 391/2007 на Комисията (2).
(4)
Целесъобразно е да се определят максималните размери и процентът на финансовото участие на Съюза в рамките на сумите, установени в член 15 от Регламент (ЕО) № 861/2006, както и да се определят условията, при които подобно участие може да се предостави.
(5)
С цел да се насърчат инвестициите в приоритетните дейности, определени от Комисията в съответствие с Регламент (ЕО) № 1224/2009 на Съвета (3), и предвид отрицателното въздействие на финансовата криза върху бюджета на държавите-членки, разходите във връзка с автоматизирането и управлението на данни, електронните системи за записване и отчитане (ERS) и системите за наблюдение на кораби (VMS), както и за семинарите, организирани от държавите-членки, и имащи за цел да увеличат осведомеността относно новия регламент за контрол, както и относно незаконния, недеклариран и нерегулиран (ННН) риболов, следва да се ползват от висок дял на съфинансиране в рамките на сумите, установени в член 15 от Регламент (ЕО) № 861/2006.
(6)
С цел да се постави таван на размера на сумата, предназначена за закупуване и модернизация на патрулни плавателни съдове и летателни апарати за наблюдение на рибарството, финансовото участие на Съюза в тези разходи следва да се ограничи до максимум 1 милион евро на държава-членка.
(7)
С оглед да се ползват от финансиране, устройствата за автоматично определяне на местоположението следва да отговарят на изискванията, определени в Регламент (ЕО) № 2244/2003 на Комисията от 18 декември 2003 г. за определяне на подробни разпоредби относно системите за наблюдение със сателит на риболовните кораби (4).
(8)
Приемливи за съфинансиране са електронните системи за записване и отчитане на борда на риболовни кораби, които отговарят на изискванията, формулирани в Регламент (ЕО) № 1077/2008 на Комисията от 3 ноември 2008 г. за определяне на подробни правила за прилагане на Регламент (ЕО) № 1966/2006 на Съвета относно електронното записване и отчитане на риболовни дейности и относно средствата за дистанционно наблюдение и за отмяна на Регламент (ЕО) № 1566/2007 (5).
(9)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Предмет
В настоящото решение е предвидено финансовото участие на Съюза за 2010 г. в разходите, направени от държавите-членки през 2010 г. при въвеждането на системите за наблюдение и контрол, приложими към Общата политика в областта на рибарството (ОПОР), както е посочено в член 8, буква а) от Регламент (ЕО) № 861/2006. С него се определя размерът на финансовото участие на Съюза за всяка държава-членка, процентът на това финансово участие и условията за неговото предоставяне.
Член 2
Приключване на неизплатени задължения
Всички плащания, за които е искано възстановяване, се извършват от съответната държава-членка до 30 юни 2014 г. Плащанията, извършени от държава-членка след този краен срок, не се приемат за възстановяване. Бюджетните кредити, свързани с настоящото решение, се отменят най-късно до 31 декември 2015 г.
Член 3
Нови технологии и мрежи на основата на информационни технологии (ИТ)
1. Разходите, извършени по посочени в приложение I проекти за изграждане на мрежи на основата на ИТ с цел ефикасно и сигурно събиране и управление на данни във връзка с наблюдението, контрола и надзора на дейности в областта на рибарството, отговарят на изискванията за финансово участие в размер на 90 % от приемливите разходи в рамките на пределните стойности, определени в посоченото приложение.
2. Разходите, извършени по посочени в приложение I проекти и свързани със системите за наблюдение на кораби (VMS), електронните системи за записване и отчитане (ERS) или незаконния, недеклариран и нерегулиран (ННН) риболов, отговарят на изискванията за финансово участие в размер на 90 % от приемливите разходи в рамките на пределните стойности, определени в посоченото приложение.
3. Всички други разходи, извършени за нови технологии и мрежи на основата на ИТ и във връзка с посочените в приложение I проекти, отговарят на изискванията за финансово участие в размер на 50 % от приемливите разходи в рамките на пределните стойности, определени в посоченото приложение
Член 4
Устройства за автоматично определяне на местоположението
1. Разходите, извършени по посочени в приложение II проекти за покупка и монтаж на борда на риболовни кораби на устройства за автоматично определяне на местоположението, позволяващи наблюдението на риболовни кораби от разстояние от център за наблюдение на риболова чрез система за наблюдение на кораби (VMS), отговарят на изискванията за финансово участие в размер на 90 % от приемливите разходи в рамките на пределните стойности, определени в посоченото приложение.
2. Финансовото участие, посочено в параграф 1, е ограничено до 2 500 EUR на кораб.
3. Приемливи за съфинансиране по параграф 1 са устройства за автоматично определяне на местоположението, които удовлетворяват изискванията, определени в Регламент (ЕО) № 2244/2003.
Член 5
Електронни системи за записване и отчитане
Разходите, извършени по посочени в приложение III проекти за разработване, покупка, монтаж и техническа помощ за компонентите, необходими за изграждане на електронните системи за записване и отчитане (ERS), за да се постигне ефикасен и сигурен обмен на данни във връзка с наблюдението, контрола и надзора на дейностите в областта на рибарството, отговарят на изискванията за финансово участие в размер на 90 % от приемливите разходи, в рамките на пределните стойности, определени в посоченото приложение.
Член 6
Електронни устройства за записване и отчитане
1. Разходите, извършени по посочени в приложение IV проекти за покупка и монтаж на борда на риболовни кораби на устройства за ERS, позволяващи на корабите електронно записване и отчитане на данни за риболовната дейност в център за наблюдение на риболова, отговарят на изискванията за финансово участие в размер на 90 % от приемливите разходи в рамките на пределните стойности, определени в посоченото приложение.
2. Финансовото участие, посочено в параграф 1, е ограничено до 3 000 EUR на кораб, без да се засяга параграф 4.
3. Приемливи за съфинансиране са ERS устройства, които удовлетворяват изискванията, определени в Регламент (ЕО) № 1077/2008.
4. За устройства, съчетаващи ERS и VMS функции и отговарящи на изискванията на Регламент (ЕО) № 2244/2003 и Регламент (ЕО) № 1077/2008, финансовото участие, посочено в параграф 1 на настоящия член, е ограничено до 4 500 EUR.
Член 7
Пилотни проекти
Разходите, извършени по посочени в приложение V пилотни проекти за нови технологии за контрол, отговарят на изискванията за финансово участие в размер на 90 % от приемливите разходи в рамките на пределните стойности, определени в посоченото приложение.
Член 8
Програми за обучение и обмен
Разходите, извършени по посочени в приложение VI проекти за програми за обучение и обмен на държавни служители, отговорни за наблюдението, контрола и надзора в областта на рибарството, отговарят на изискванията за финансово участие в размер на 50 % от приемливите разходи в рамките на пределните стойности, определени в посоченото приложение.
Член 9
Инициативи за повишаване на информираността относно правилата на ОПОР
1. Разходите, извършени по посочени в приложение VIII проекти за инициативи, включващи семинари и медийни средства с цел повишаване информираността както сред рибарите и други участници, като инспектори, прокурори и съдии, така и сред широката публика относно необходимостта от борба с безотговорния и незаконен риболов и от прилагане на разпоредбите на новия регламент за контрол, отговарят на изискванията за финансово участие в размер на 90 % от приемливите разходи в рамките на пределните стойности, определени в посоченото приложение.
2. Всички други разходи, извършени за инициативи за повишаване на информираността за правилата на ОПОР и във връзка с посочените в приложение VIII проекти, отговарят на изискванията за финансово участие в размер на 50 % от приемливите разходи в рамките на пределните стойности, определени в посоченото приложение.
Член 10
Патрулни плавателни съдове и летателни апарати
1. Разходите, извършени по посочени в приложение IX проекти за покупка и модернизиране на плавателни съдове и летателни апарати, използвани за инспекции и надзор на рибарството от компетентните органи на държавите-членки, отговарят на изискванията за финансово участие в размер на 50 % от приемливите разходи в рамките на пределните стойности, определени в посоченото приложение.
2. Финансовото участие, определено за всяка държава-членка в приложение IX, се изчислява въз основа на употребата на съответните плавателни съдове и летателни апарати за контрол и надзор като процент от тяхната обща годишна работа, както е заявена от държавите-членки.
Член 11
Общо максимално участие на Съюза по държави-членки
Планираните разходи, приемливата част от тях и максималното участие на Съюза по държави-членки са както следва:
(в евро)
Държава-членка
Разходи, планирани в националната програма за контрол на рибарството
Приемливи разходи
Максимално участие на Съюза
Белгия
254 270
254 270
176 343
България
195 828
195 828
153 748
Дания
3 215 749
3 148 559
2 729 961
Германия
6 418 061
1 120 000
893 600
Естония
239 745
239 745
207 873
Ирландия
51 495 000
46 395 000
1 997 500
Гърция
18 595 000
7 085 750
5 111 175
Испания
9 563 245
9 153 093
7 735 444
Франция
4 536 370
3 497 768
2 640 008
Италия
26 650 600
2 625 600
1 312 800
Кипър
357 800
357 800
318 900
Литва
460 001
460 001
404 001
Нидерландия
2 809 000
1 616 000
1 424 000
Полша
702 600
696 000
600 000
Румъния
593 600
593 600
334 240
Словения
510 807
507 649
383 900
Финландия
981 000
881 000
766 500
Швеция
2 353 016
2 139 327
1 902 083
Обединено кралство
2 164 334
1 408 528
1 036 432
Общо
132 096 027
82 375 517
30 128 508
Член 12
Адресати
Адресати на настоящото решение са Кралство Белгия, Република България, Кралство Дания, Федерална република Германия, Република Естония, Ирландия, Република Гърция, Кралство Испания, Френската република, Италианската република, Република Кипър, Република Литва, Кралство Нидерландия, Република Полша, Румъния, Република Словения, Република Финландия, Кралство Швеция и Обединеното кралство Великобритания и Северна Ирландия.
Съставено в Брюксел на 22 юни 2010 година.

Labels: 7
9
6
12
15